b'\n_START_ARTICLE_\nManagementul datelor produsului\n_START_SECTION_\nPosibilit\xc4\x83\xc8\x9bi func\xc8\x9bionale ale sistemelor MDP\n_START_PARAGRAPH_\nPrincipalele func\xc8\x9bii (capabilit\xc4\x83\xc8\x9bi) ale sistemelor MDP sunt urm\xc4\x83toarele:_NEWLINE_\xd9\xadmanagementul stoc\xc4\x83rii \xc8\x99i reg\xc4\x83sirii datelor \xc8\x99i documentelor referitoare la produse;_NEWLINE_\xd9\xadmanagementul fluxurilor de lucr\xc4\x83ri \xc8\x99i proceselor referitoare la dezvoltarea, distribu\xc8\x9bia \xc8\x99i utilizarea datelor produsului;_NEWLINE_\xd9\xadmanagementul structurii produsului;_NEWLINE_\xd9\xadautomatizarea gener\xc4\x83rii alternativelor \xc8\x99i rapoartelor._NEWLINE_O prezentare cuprinz\xc4\x83toare a func\xc8\x9biilor sistemelor MDP a fost elaborat\xc4\x83 de Remko W. Helms (2002), aceste func\xc8\x9bii fiind:_NEWLINE_\xd9\xadmanagementul depozitelor de date;_NEWLINE_\xd9\xadmanagementul documentelor;_NEWLINE_\xd9\xadmanagementul schimb\xc4\x83rilor;_NEWLINE_\xd9\xadmanagementul configura\xc8\x9biei;_NEWLINE_\xd9\xadmanagementul fluxurilor de lucr\xc4\x83ri \xc8\x99i proceselor;_NEWLINE_\xd9\xadmanagementul structurii produsului;_NEWLINE_\xd9\xadmanagementul reg\xc4\x83sirii/accesului (documentelor)._NEWLINE_O companie trebuie s\xc4\x83 stocheze informa\xc8\x9bii asupra urm\xc4\x83toarelor tipuri de \xe2\x80\x9eobiecte\xe2\x80\x9d\xc2\xa0: activit\xc4\x83\xc8\x9bi (de dezvoltare a produsului), resurse, produse \xc8\x99i documente._NEWLINE_Depozitele de date (englez\xc4\x83 :data vault) sunt loca\xc8\x9bii centrale utilizate \xc3\xaen controlul tuturor tipurilor de informa\xc8\x9bii electronice asupra produsului. Depozitele de date sunt fie loca\xc8\x9bii fizice \xc3\xaen sistemul de fi\xc8\x99iere (orice tip de folder sau director) sau baze de date. Ele asigur\xc4\x83 controlul accesului la date, securitatea datelor pentru toate informa\xc8\x9biile asupra produsului \xc8\x99i integritatea lor. \xc3\x8en depozitele de date sunt stocate dou\xc4\x83 tipuri de date:_NEWLINE_\xd9\xaddate asupra produsului, generate de diferite aplica\xc8\x9bii, ca de exemplu, specifica\xc8\x9bii, modele CAD, date CAE, software executabile, \xc3\xaenregistr\xc4\x83ri de mentenan\xc8\x9b\xc4\x83, manuale de service \xc8\x99i de operare;_NEWLINE_\xd9\xadmetadate (date despre date) care descriu diferite propriet\xc4\x83\xc8\x9bi ale datelor produsului (de exemplu, cine a creat un element specific de informa\xc8\x9bie \xc8\x99i c\xc3\xa2nd), precum \xc8\x99i informa\xc8\x9bii-index \xc8\x99i defini\xc8\x9bii asupra produselor, astfel \xc3\xaenc\xc3\xa2t noile versiuni \xc8\x99i alte date s\xc4\x83 poat\xc4\x83 fi urm\xc4\x83rite \xc8\x99i auditate._NEWLINE_Managementul documentelor se refer\xc4\x83 la: managementul depozitului de documente, managementul structurii documentelor, managementul ciclului de via\xc8\x9b\xc4\x83 al documentelor (controlul versiunilor \xc8\x99i st\xc4\x83rilor documentelor)._NEWLINE_Managementul configura\xc8\x9biei identific\xc4\x83 toate artefactele (componente \xc8\x99i versiuni ale documentelor) care apar\xc8\x9bin unei versiuni particulare a produsului._NEWLINE_Managementul structurii produsului se refer\xc4\x83 la descompunerea produsului \xc3\xaen ansambluri \xc8\x99i componente \xc8\x99i/sau descompunerea produsului \xc3\xaen func\xc8\x9biunile \xc8\x99i sub-func\xc8\x9biunile sale. Un exemplu tipic al structurii produsului este lista de materiale (BOM). Componentele produsului includ\xc2\xa0: materiale, componente mecanice/structurale, electronice/electrice, software etc._NEWLINE_Managementul fluxurilor de lucr\xc4\x83ri se poate defini ca fiind automatizarea procesului din \xc3\xaentreprindere, \xc3\xaen \xc3\xaentregime sau par\xc8\x9bial, \xc3\xaen care documente, informa\xc8\x9bii sau sarcini sunt trecute de la un participant la altul pentru ac\xc8\x9biuni, conform cu un set de reguli procedurale. Fluxul de lucr\xc4\x83ri const\xc4\x83 dintr-o succesiune de pa\xc8\x99i conecta\xc8\x9bi. Acesta include pa\xc8\x99ii din proces referitori la dezvoltarea, distribuirea \xc8\x99i utilizarea datelor produsului, regulile \xc8\x99i activit\xc4\x83\xc8\x9bile asociate cu pa\xc8\x99ii specifici, reguli pentru aprobarea fiec\xc4\x83rui pas \xc8\x99i atribuirea utilizatorilor pentru a asigura suportul pentru aprobare.Fluxul de lucr\xc4\x83ri poate transfera datele la utilizatori \xc8\x99i grupuri nominalizate, pentru a efectua un proces specific. Managementul fluxului de lucr\xc4\x83ri managerizeaz\xc4\x83 fluxul de date \xc3\xaentre persoane.Exemple de fluxuri de lucr\xc4\x83ri\xc2\xa0: ciclu de produc\xc8\x9bie al documentelor, cereri de modific\xc4\x83ri de inginerie, comenzi de modific\xc4\x83ri de inginerie, managementul versiunilor desenelor, managementul ciclului de achizi\xc8\x9bii, managementul contractelor etc._NEWLINE_Sistemele MDP ofer\xc4\x83 solu\xc8\x9bii pentru asigurarea managementului datelor, capabilit\xc4\x83\xc8\x9bile proceselor \xc8\x99i managementul configura\xc8\x9biei._NEWLINE_Asigurarea managementului datelor. Sistemele MDP captureaz\xc4\x83 \xc8\x99i managerizeaz\xc4\x83 informa\xc8\x9biile asupra produsului, asigur\xc3\xa2nd ca informa\xc8\x9bia s\xc4\x83 fie livrat\xc4\x83 la utilizatori pe parcursul ciclului de via\xc8\x9b\xc4\x83, \xc3\xaentr-un context corect. Dreptul de proprietate asupra fi\xc8\x99ierelor, controlul versiunilor, managementul reviziei \xc8\x99i statusul livr\xc4\x83rii sunt toate managerizate de sistemul MDP._NEWLINE_Capabilit\xc4\x83\xc8\x9bile proceselor. Capabilit\xc4\x83\xc8\x9bile proceselor \xc8\x99i fluxurilor de lucr\xc4\x83ri permit at\xc3\xa2t echipelor interne ale produsului, c\xc3\xa2t \xc8\x99i partenerilor externi s\xc4\x83 participe \xc3\xaen ciclul de via\xc8\x9b\xc4\x83 al produsului. Sistemul MDP poate ajuta la stabilirea, managerizarea \xc8\x99i executarea proceselor automate de conducere a fluxurilor de lucr\xc4\x83ri, care reflect\xc4\x83 cele mai bune practici ale companiei pentru schimbarea planific\xc4\x83rii, schimbarea execu\xc8\x9biei \xc8\x99i schimbarea verific\xc4\x83rii \xc8\x99i comunic\xc4\x83rii. Un sistem MDP poate sprijini \xc8\x99i alte procese, inclusiv procesul faze-por\xc8\x9bi._NEWLINE_Managementul configura\xc8\x9biei. Sistemele MDP ofer\xc4\x83 vizibilitatea necesar\xc4\x83 pentru managerizarea \xc8\x99i prezentarea unei liste de materiale (BOM) complete. Aceste sisteme faciliteaz\xc4\x83 alinierea \xc8\x99i sincronizarea tuturor surselor de date BOM, precum \xc8\x99i a tuturor fazelor ciclului de via\xc8\x9b\xc4\x83. Sistemele MDP trebuie s\xc4\x83 ofere vizibilitatea total\xc4\x83 a listelor de materiale BOM, ceea ce \xc3\xaenseamn\xc4\x83 a fi capabil de a observa listele BOM \xc3\xaenainte \xc8\x99i dup\xc4\x83 ce au fost efectuate modific\xc4\x83ri, inclusiv promovarea \xc3\xaen\xc8\x9belegerii de c\xc4\x83tre utilizatori non-tehnici, pentru a le permite acestora s\xc4\x83 vizualizeze piesele produsului \xc3\xaen 3D.\n_START_SECTION_\nBeneficiile MDP\n_START_PARAGRAPH_\nPersoanele care beneficiaz\xc4\x83 de sisteme MDP sunt: manageri de proiect, ingineri, persoane din departamentul v\xc3\xa2nz\xc4\x83ri, cump\xc4\x83r\xc4\x83tori \xc8\x99i echipe de asigurare a calit\xc4\x83\xc8\x9bii._NEWLINE_Sistemele MDP permit companiilor:_NEWLINE_\xd9\xads\xc4\x83 g\xc4\x83seasc\xc4\x83 rapid datele corecte;_NEWLINE_\xd9\xads\xc4\x83 \xc3\xaembun\xc4\x83t\xc4\x83\xc8\x9beasc\xc4\x83 productivitatea \xc8\x99i s\xc4\x83 reduc\xc4\x83 timpul pe ciclu;_NEWLINE_\xd9\xads\xc4\x83 mic\xc8\x99oreze erorile \xc8\x99i costurile de dezvoltare;_NEWLINE_\xd9\xads\xc4\x83 \xc3\xaembun\xc4\x83t\xc4\x83\xc8\x9beasc\xc4\x83 instrumentarea lan\xc8\x9bului de valori;_NEWLINE_\xd9\xads\xc4\x83 optimizeze resursele opera\xc8\x9bionale;_NEWLINE_\xd9\xads\xc4\x83 faciliteze colaborarea \xc3\xaentre echipe globale;_NEWLINE_\xd9\xads\xc4\x83 ofere vizibilitatea necesar\xc4\x83 pentru luarea unor decizii mai bune \xc3\xaen afacere._NEWLINE_Sistemele MDP asigur\xc4\x83:_NEWLINE_\xd9\xado calitate mai bun\xc4\x83 a datelor: toate datele care sunt \xe2\x80\x9easortate\xe2\x80\x9d pot fi legate electronic;_NEWLINE_\xd9\xado consisten\xc8\x9b\xc4\x83 mai bun\xc4\x83 a datelor: de \xc3\xaendat\xc4\x83 ce datele sunt create sau modificate, ele devin imediat actuale. Nu exist\xc4\x83 o \xc3\xaent\xc3\xa2rziere \xc3\xaen timp care ar putea rezulta pentru diferi\xc8\x9bi ingineri care lucreaz\xc4\x83 cu diferite versiuni ale datelor;_NEWLINE_\xd9\xado mai mare transparen\xc8\x9b\xc4\x83 a datelor: \xc3\xaen locul unor proiecte care sunt vizualizate de un singur inginer, o singur\xc4\x83 dat\xc4\x83, \xc3\xaentregul proces poate fi vizualizat de \xc3\xaentreaga echip\xc4\x83 de dezvoltare, \xc3\xaen permanen\xc8\x9b\xc4\x83.\n_START_SECTION_\nFunc\xc8\x9biunile software-lor MDP\n_START_PARAGRAPH_\nMulte software MDP includ urm\xc4\x83toarele func\xc8\x9biuni esen\xc8\x9biale ale managementului datelor produsului:_NEWLINE_\xd9\xadidentificarea \xc8\x99i controlul reviziei documenta\xc8\x9biei proiectelor;_NEWLINE_\xd9\xadbiblioteca de date electronice pentru fi\xc8\x99iere CAD;_NEWLINE_\xd9\xad\xc3\xaenregistr\xc4\x83ri de atribute ale pieselor fizice;_NEWLINE_\xd9\xad\xc3\xaenregistr\xc4\x83ri ale surselor furnizorilor;_NEWLINE_\xd9\xadmanagementul listelor de materiale;_NEWLINE_\xd9\xadcontrolul modific\xc4\x83rilor de inginerie \xc8\x99i al fluxurilor de lucr\xc4\x83ri.'